Tafelwit tamezwarut, dayen yeɛnan aẓar agrantalay n yiɣsan n umdan, tebḍa ɣef 07 n tgejda. Di tgejdit tamezwarut, llan wawalen n yiɣsan n umdan, syen d anamek-nsen s tefransist. Tikwal, anamek-a d yiwen, meɛna i segzay-d aṭas n wawalen n teqbaylit am «colonne vertébrale» d yiwen unamek s tefransist i wawalen n teqbaylit «ajgu n uɛrur, idd n uɛrur, iɣes n uɛrur, iselman n uɛrur akked tgejdit n uɛrur». Wigi d awalen uddisen lmaɛna-s sin (02) n yiẓuran i d-nefka di yal tantala, xas akka d yiwen n wawal deg umawal n waṭṭanen maca nḥesb-it-id d sin (02) deg uẓar agrantalay, ma d iḥerfiyen d ayen ibanen sɛan yiwen uẓar. Llan kra n wawalen d isuddimen, sɛan yiwen uẓar am «taruẓi, timerẓiwt, tirẓi» anameknsen s tefransist d yiwen «fracture», wigi nḥesb-iten d yiwen n wawal. Daɣen llan wid i dyettɛawaden, amezwaru nura-t akken yella deg tentaliyin n tmaziɣt i nezrew, syen win i dyettalsen nura kan aẓar-is, nexdem «idem», wigi daɣen nḥesb-iten d yiwen n wawal. Ma d 05 n tgejda i d-yegrin rzan-t tantaliyin-a n tmaziɣt (taqbaylit, tatergit, tamaziɣt n waṭlas alemmas, tacelḥit n lmeṛṛuk akked tcawit).